
PARLAMENTUL ROMÂNIEI

CAMERA DEPUTAŢILOR

	Comisia pentru apărare, ordine

publică şi siguranţă naţională

Nr. 4c-12/1158
	                       Bucureşti, 12.12.2017 

                                  PLx. 474/2017


Către

BIROUL PERMANENT

AL CAMEREI  DEPUTAŢILOR


Vă înaintăm, alăturat, RAPORTUL asupra proiectului de Lege pentru modificarea şi completarea Ordonanţei Guvernului nr.26/1994 privind drepturile de hrană, în timp de pace, ale personalului din sectorul de apărare naţională, ordine publică şi siguranţă naţională, trimis cu adresa nr. PLx 474 din 20 noiembrie 2017 şi înregistrat cu nr. 4c-12/1158 din 21.11.2017.

În raport cu obiectul şi conţinutul său, proiectul de lege face parte din categoria legilor ordinare.

Preşedinte,

Dorel-Gheorghe CĂPRAR

Parlamentul României

Camera Deputaţilor     

	Comisia pentru apărare, ordine

publică şi siguranţă naţională

Nr. 4c-12/1158
	                       Bucureşti, 12.12.2017 

                                 PLx. 474/2017


RAPORT

asupra proiectului de Lege pentru modificarea şi completarea Ordonanţei Guvernului nr.26/1994 privind drepturile de hrană, în timp de pace, ale personalului din sectorul de apărare naţională, ordine publică şi siguranţă naţională

1. În conformitate cu prevederile art.95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională a fost sesizată spre dezbatere pe fond cu proiectul de Lege pentru modificarea şi completarea Ordonanţei Guvernului nr.26/1994 privind drepturile de hrană, în timp de pace, ale personalului din sectorul de apărare naţională, ordine publică şi siguranţă naţională, trimis cu adresa nr. PLx. 474 din 20 noiembrie 2017 şi înregistrat cu nr. 4c-12/1158 din 21.11.2017. 


Proiectul de lege are ca obiect de reglementare modificarea şi completarea Ordonanţei Guvernului nr.26/1994, în sensul reglementării drepturilor de hrană ale persoanelor private de libertate, al introducerii posibilităţii ca unităţile penitenciare care nu asigură hrănirea persoanelor private de libertate să poată fi deservite de către unităţi penitenciare limitrofe care sunt dotate cu bloc alimentar pentru prepararea hranei, stabilirea valorilor calorice pentru hrănirea persoanelor care, potrivit legii sunt private de libertate, precum şi egalizarea baremurilor calorice ale normelor de hrană a persoanelor reţinute sau arestate preventiv, cu cel al persoanelor condamnate. De asemenea, se propune ca instituţiile publice din sectorul de apărare naţională, ordine publică şi siguranţă naţională să poată înfiinţa popote/bucătării de unitate şi în sediile în care îşi desfăşoară activitatea, nu numai în unităţile subordonate şi în garnizoane, precum şi eliminarea din textul acestor acte normative a sintagmei persoane contraveniente.

Comisia pentru drepturile omului, culte și problemele minorităților naționale cu adresa nr. 4c-5/539 din 29 noiembrie 2017 a avizat favorabil proiectul de Lege.

2.  Consiliul Legislativ, conform avizului cu nr. 713/06.09.2017, a avizat favorabil proiectul de Lege, cu observaţii şi propuneri.

3. Proiectul de Lege face parte din categoria legilor ordinare, potrivit prevederilor art. 73 alin. (3) din Constituţia României, republicată.

4. Potrivit prevederilor art. 75 alin. (1) şi (3) din Constituţia României, republicată, şi ale art. 92 alin. (9) din Regulamentul Camerei Deputaţilor, republicat, Camera Deputaţilor este Cameră decizională.

5.  La lucrările Comisiei din data de 12 decembrie 2017 au fost prezenţi deputați conform listei de prezență.

În urma dezbaterilor în şedinţa din 12 decembrie 2017, membrii Comisiei au hotărât, cu unanimitate de voturi, întocmirea unui raport de adoptare a acestui proiect de Lege.
Preşedinte,

Dorel-Gheorghe CĂPRAR

